Συνάντηση Παπανδρέου-Πάουελ στην Ουάσινγκτον. - 2002-11-27
Δηλώσεις του Έλληνα υπουργού κατά την έξοδό του από το Στέητ Ντηπάρτμεντ.
Ο Υπουργός Εξωτερικών της Ελλάδας Γιώργος Παπανδρέου συναντήθηκε την Τετάρτη στη Ουάσιγκτον με τον Αμερικανό ομόλογό του Κόλιν Πάουελ. Κατά την έξοδο του από το Στέητ Ντηπάρτμαντ ο κύριος Παπανδρέου δήλωσε μεταξύ άλλων τα εξής: «Είχαμε μια πολύ ουσιαστική συνάντηση με τον κύριο Πάουελ. Οπωσδήποτε στην ατζέντα ήτανε οι εξελίξεις στην Ευρωπαϊκή Ένωση και πως οι εξελίξεις αυτές επηρεάζουνε την επίλυση του Κυπριακού και βεβαίως την πορεία της Τουρκίας προς την Ευρώπη. Οι Ηνωμένες Πολιτείες και ο κύριος Πάουελ ξανά μας διαβεβαίωσαν την πρόθεσή τους να συμβάλουν όσο μπορούν στην επίλυση του Κυπριακού βοηθώντας για να μπορέσουμε να έχουμε μια κινητικότητα μέχρι τις 12 Δεκεμβρίου, και κάνοντας αυτό ως στόχο. Βεβαίως, όπως τόνισε και ο κύριος Πάουελ δεν είναι σίγουρο αν θα μπορέσουμε να έχουμε μέχρι εκείνη τη στιγμή μία λύση. Θα το προσπαθήσουμε αλλά θα πρέπει να συνεχισθεί αυτή η προσπάθεια και περαιτέρω αν δεν μπορέσουμε (να πετύχουμε τούτο τον στόχο) μέχρι τις 12 Δεκεμβρίου. Όμως έχει ξεκινήσει μια πολύ σημαντική δυναμική και αυτήν πρέπει να την διατηρήσουμε όχι μόνον μέχρι τις 12 (Δεκεμβρίου) αλλά και πάρα πέρα αν χρειασθεί. Το δεύτερο το οποίο βεβαίως συζητήσαμε ήτανε σε σχέση με την Τουρκία. Γνωρίζετε την θέση της Ελλάδας ότι μέσα στα πλαίσια των κριτηρίων που αφορούν σε όλες τις υποψήφιες χώρες, σημαντικά κριτήρια για την Κοπεγχάγη, ανθρώπινα δικαιώματα, μειονοτικά δικαιώματα, θέματα καλής γειτονίας, μέσα σε αυτά τα πλαίσια υποστηρίζουμε την δυνατότητα να δοθεί στην Τουρκία μία ημερομηνία, ενδεικτική βεβαίως και πάντα υπό προϋποθέσεις, μια ημερομηνία για την έναρξη διαπραγματεύσεων με την γείτονα χώρα. Θεωρούμε ότι μια τέτοια απόφαση της Ευρωπαικής ¨Ένωσης θα έχει ευεργετικά αποτελέσματα για την δικιά μας χώρα, πρώτα από όλα, αλλά και για την ευρύτερη περιοχή γιατί θα παίξει ένα σημαντικό ρόλο στις εσωτερικές μεταρρυθμίσεις που σήμερα η καινούργια κυβέρνηση της Τουρκίας έχει δηλώσει ότι θέλει να κάνει πράξη και μακάρι πράγματι να το πραγματοποιήσει. Είχαμε βεβαίως την ευκαιρία να μιλήσουμε και για την ευρύτερη περιοχή, το Ιράκ, τις εξελίξεις εκεί, τόνισε ο κύριος Πάουελ ότι ελπίζει να υπάρξει θετική απάντηση από τον Σαντάμ Χουσεήν και θα αναμείνουνε να δουν τα αποτελέσματα του κυρίου Μπίξμ, πάντα τονίζοντας ότι στόχος τους είναι ακριβώς η ειρηνική διευθέτηση αυτού του προβλήματος. Μιλήσαμε επίσης για την Μέση Ανατολή και τα επί της Προεδρίας μας μεγάλα θέματα τα οποία θα υπάρξουνε, τον Καύκασο, τις σχέσεις μας με τα Βαλκάνια, την συνεργασία μας με τον Αραβικό κόσμο, το Παλαιστινιακό πρόβλημα, το οποίο όπως ακούσατε ο κύριος Πάουελ θα μιλήσει σε λίγο με τον κύριο Σάτι, είχα κι εγώ την ευκαιρία να τον συναντήσω εδώ χθες που ήρθε εκ μέρους των Παλαιστινίων, και οποσδήποτε τις σχέσεις Ευρώπης-Ηνωμένων Πολιτειών που θα μας απασχολήσουνε εντατικά ώστε στην συνάντηση κορυφής μεταξύ Ηνωμένων Πολιτειών και Ευρώπης να μπορούμε να έχουμε συγκεκριμένα αποτελέσματα για έναν πιο ουσιαστικό διάλογο και συνεργασία στα θέματα τα παγκόσμια που υπάρχουνε. » Οι δηλώσεις τις οποίες έκανε ο Αμερικανός Υπουργός Εξωτερικών Κόλιν Πάουελ μετά την συνάντησή του με τον κύριο Παπανδρέου βρίσκονται σε ξέχωρη καταχώρηση στην ιστοσελίδα της Ελληνικής Υπηρεσίας.